Common Armoured Vehicle System

**Common Armoured Vehicle System** (CAVS) er et kjøretøysprogram for å utvikle og produsere et felles pansret kjøretøy for Finland, Latvia, Sverige, Estland,j Tyskland, Danmark, Storbritannia og Norge. 

Kjøretøyet er utviklet og produsert av Patria i Finland, basert på deres XA-203 og XA-360-kjøretøyer, også kjent som Patria 6×6..

## Historie og utvikling
Den 30. august 2021 undertegnet forsvarsdepartementene i Finland og Latvia en rammeavtale med den finske produsenten Patria om deltagelse i det felles pansrede kjøretøyprogrammet CAVS (Common Armoured Vehicle System). Samtidig bestilte Finland 160 kjøretøyer og Latvia 200 enheter gjennom programmet. Prosjektet ble initiert i 2019, og Estland var opprinnelig deltaker, men trakk seg senere fra samarbeidet.

Latvia mottok de første fire kjøretøyene, i PPK konfigurasjon (personellpanservogn), den 3. november 2021. Dette skjedde etter at latvisk personell hadde gjennomført opplæring i bruk og vedlikehold i Finland måneden før.  Senere så etablerte Patria lokal produksjon av kjøretøyene i Valmiera i Latvia, og kjøretøyer herfra har blitt levert både til det latviske og ukrainske forsvaret.

Den 4. april 2022 kunngjorde Sverige sin tilslutning til programmet, med planlagt leveranse av de første kjøretøyene i 2025. Tyskland signerte en intensjonsavtale om deltagelse den 14. juni samme år, og ble formelt en del av programmet i april 2023.. De første 20 kjøretøyene til det svenske forsvaret var da planlagt levert i mai 2023, som del av en foreløpig totalbestilling på 400 enheter med leveranser fra slutten av 2024.

Danmark sluttet seg til CAVS programmet 1. april 2025 og la samtidig inn en bestilling på 130 kjøretøyer, med en estimert verdi på cirka 1,9 milliarder danske kroner. Anskaffelsen ble finansiert gjennom den danske Accelerationsfonden, og kjøretøyene er tiltenkt både den lette og den tunge brigade i Hæren. De første vognene skal gå til en mekanisert infanteribataljon i det i 2025 gjenopprettede Bornholms Regiment.

Den 9. september 2025 gikk Storbritannia og Norge med i programmet, uten å ennå ha offentligjort bestillinger. I Storbritannia blir Babcock lokal partner på produksjonssiden.

I Finland inngår kjøretøyene som del av en bredere modernisering av hjulgående panserkapasiteter, parallelt med oppgraderingen av eldre XA-180-kjøretøyer, som i ettertid skal omdisponeres til lavere prioriterte enheter. For Latvias del representerer anskaffelsen en betydelig utvidelse av kjøretøyflåten, ved å inkludere 6×6-konfigurasjon for første gang, ettersom landet tidligere kun har benyttet 4×4 plattformer.

Tyskland gikk med i programmet i 2024 med et mål om å erstatte Transportpanzer Fuchs og ba om et initielt pristilbud på 300 kjøretøyer. I desember 2025 inngikk de en rammeavtale med lokal produksjon. Avtalen omfattet opp til 876 kjøretøyer i fire varianter, inkludert med Kongsberg Protector RS4 våpenstasjon og Patria NEMO bombekastertårn. Det første lokalt produserte kjøretøyet er forventet levert i 2027.

## Teknisk
CAVS har sekshjulsdrift og uavhengig fjæring, og har en lastekapasitet på 8,5 tonn.  I utviklingen er det lagt vekt på at kjøretøyene skal være enkle å vedlikeholde, og ha stor grad av felles teknologi mellom de forskjellige lands varianter.

Utgangspunktet er at kjøretøyet skal være modulært og kan leveres med forskjellige grader av bepansring og utstyr.  I tillegg til mannskapet på to eller tre så er det plass til opp til ti utrustede infanterister, avhengig av vognas utrustning ellers.

## Varianter
Foreløpig er det bare levert et lite antall i PPK-konfigurasjon, men Patria annonserte i begynnelsen av 2022 at de kan levere varianter som ambulanse, kommandovogn og ingeniørvogn Foreløpig så har Latvia bestilt 56 kommandovogner.

Patria har også integrert Nemo bombekastersystem i en variant av vogna, som gir den en kapasitet for indirekte ild med en rekkevidde på 10 km.

Norske Kongsberg Defence & Aerospace leverer Protector RS4 fjernstyrt våpenstasjon til en del av vognene til det finske og svenske forsvaret.

## Referanser


## Eksterne lenker
* Produsentens produktside